**Državljanska in domovinska kultura in etika, 7. a razred, 5. teden** (14. 4. – 17. 4. 2020)

*Pozdravljeni! Tale šolska ura je za vas zelo pomembna, saj govori o* ***vaših pravicah****. Vzemite si čas in dobro preberite spodnje besedilo – v našem učbeniku je spet napisanega bolj malo. Čaka vas tudi krajša domača naloga.*

1. **šolska ura: OTROKOVE PRAVICE**

* Ponovimo: otroci imate poseben dokument, ki ščiti vaše pravice – imenuje se **Konvencija o otrokovih pravicah**. V **učbeniku** na **str. 49** si **preberite** nekaj **glavnih pravic otrok**. Celoten dokument ali njegovo otrokom prijaznejšo varianto pa najdete **tukaj**: <https://www.unicef.si/projekti-v-sloveniji/zagovornistvo/konvencija-o-otrokovih-pravicah> (poglejte na sredino spletne strani).
* Bistvo otrokovih pravic je, da se vam jih primerno **zaščiti**, saj še niste dovolj stari, da bi skrbeli zase. Najpogostejše oblike kršenja otrokovih pravic so **zanemarjanje**, **besedno in psihološko mučenje**, **spolno nadlegovanje**, **kršenje pravice do zdravega razvoja** (tudi nezdrave igrače!) in **izobraževanja** (npr. vključevanje mladoletnih oseb v delo namesto v šolo, vključevanje otrok v vojaške aktivnosti ...).
  + Otroci velikokrat trpijo zaradi **raznovrstnega nasilja**. Nasilje ni le fizične, lahko je tudi psihološke oblike (grožnje, izsiljevanje, besedne zlorabe …). Vsi, odrasli in otroci, imamo **pravico do osebne nedotakljivosti**, to pomeni, da se nad nami ne izvaja nobene vrste nasilja.
  + Ena od najhujših oblik nasilja nad otrokom je kršitev njegove pravice do **spolne nedotakljivosti**. Spolna zloraba je lahko že to, da nekdo otroku govori žaljive stvari v zvezi s spolnostjo. Otrok pa sam ne more braniti pred starejšimi, večjimi in močnejšimi odraslimi. Po slovenski zakonodaji je vsak spolni odnos z osebo, mlajšo od 14. let, kazniv, in to ne glede na to, ali se je ta oseba s tem strinjala ali ne.
* O kakršnem koli nasilju je potrebno **spregovoriti**. Žrtvam nasilja je potrebno verjeti in jim pomagati. Otroci lahko nasilje prijavite staršem, prijateljem, učitelju, svetovalnemu delavcu, ravnatelju, policiji ali drugim ustanovam, ki jih je v ta namen ustanovila država.
  + **Kam** bi se v takšni situaciji obrnili po pomoč vi oz. kaj bi svetovali prijatelju, nad katerim se izvaja nasilje? **Razmislite**.
  + S problematiko nasilja nad otroki in mladostniki se ukvarjajo tudi mnoge nevladne organizacije (niso povezane z državnimi organi), npr. **UNICEF Slovenija**. Na **Mladinsko-informacijskem centru** vodijo spletne pogovore in nudijo odgovore strokovnjakov, in drugo.
* **Zapišite snov v zvezek.** Zapis najdete na naslednji strani.
* **Utrdite in uporabite svoje znanje**:
  + Oglejte si prispevek o otrokovih pravicah na **Infodromu**: <https://otroski.rtvslo.si/infodrom/prispevek/181>. Razmislite o vaši trenutni situaciji – so vam morda v teh tednih kršene katere pravice? Katere in zakaj?
  + Na povezavi <https://www.goodnet.org/articles/these-20-kids-rooms-across-world-will-teach-you-humility> si oglejte **20 otroških sob po vsem svetu**. Razmislite, v kakšnih razmerah živijo prikazani otroci. So jim kršene kakšne pravice? Kaj vas je najbolj presunilo? Primerjajte svoj osebni prostor s tistimi v članku.
  + **Domača naloga:** Svoje razmišljanje o kršenju otrokovih pravic v naši trenutni situaciji, povezani z virusom, ter primerjavo in vtise o svoji sobi in tistih po svetu, **zapišite v zvezek** (vsaj 6 povedi, nad tem naslov Otrokove pravice po svetu). Zapis mi po želji lahko pošljete na elektronsko pošto.

4. šolska ura: zapis v zvezek

**OTROKOVE PRAVICE**

Bistvo otrokovih pravic je, da se jih primerno zaščiti, saj še niso dovolj stari, da bi skrbeli zase.

Najpogostejše oblike kršenja otrokovih pravic so: **zanemarjanje**, **besedno in psihološko mučenje**, **spolno nadlegovanje**, **kršenje pravice do zdravega razvoja** **in izobraževanja**.

**Pravica do osebne nedotakljivosti**: nad otroki se ne sme izvajati nobene oblike nasilja.

**Pravica do** **spolne nedotakljivosti**: nad otroki se ne sme izvajati nobene oblike spolnega nasilja (žaljenje v zvezi s spolnostjo, otipavanje, spolni odnosi …).

Za pomoč otrokom v primeru kršenja njihovih pravic je država ustanovila mnogo ustanov:

* **Centri za socialno delo** (posebne službe, ki pomagajo ljudem z gmotnimi, osebnimi, družinskimi in drugimi težavami)
* **Zavetišča – varne hiše** (ustanove, v kateri ljudje s hudimi domačimi težavami in ljudje, ki so izpostavljeni nasilju, dobijo brezplačno zavetje)
* **Policija**
* **Sodišča**
* **Svetovalne službe na šolah**
* **Telefoni za svetovanje in pomoč**